		Porsgrunn kommune	


	Vår ref.		26/11104 - 2
Saksbehandler	Anette Birkelid Lekman
Dato	21.09.2026

 

Saksframlegg





Saksnr.	Utvalg	Møtedato
71/26	Utvalg for miljø og byutvikling	13.10.2026
58/26	Formannskapet	15.10.2026
136/26	Bystyret	22.10.2026



Kommunedirektørens innstilling
Forslag til vedtak
1.       Revidert styringsdokument vedtas som retningsgivende for eiendomsforvaltning i Porsgrunn kommune.
2.       Langsiktig vedlikeholdsplan for kommunale formålsbygg tas til orientering.
3.       Salg av Oklungen skole og Solli samfunsshus godkjennes.
4.        Administrasjonen gis fullmakt til å innlede dialog med Sandøya Montessori skole for å avklare eventuell overdragelse, dette på samme vilkår som Bergsbygda Montessori skole fikk


SAKSUTREDNING
Bakgrunn for saken
Bakgrunn for at saken legges frem er vedtak i Bystyret, Handlingsprogram 2026-29, 
verbalforslag 10. Strategi for eiendomsforvaltning;
Det legges fram en strategi for eiendomsforvaltning med en plan for vedlikehold og ev. salg av eiendommer for å bøte på vedlikeholdsetterslepet.
Trykte vedlegg:
1.     Strategi for Porsgrunn kommunes eiendomsforvaltning
2.     Arealutvikling og midler til vedlikehold
3.     Plan for langsiktig vedlikehold
4.     Oversikt eiendommer- vurdering av salg
Strategi for eiendomsforvaltning som styringsdokument
Dagens styringsdokument for eiendomsforvaltningen ble revidert i bystyresak 103/12. 
Selv om dokumentet er fra 2012 har det fortsatt flere faglig gode elementer: 
Stratgien bygger på NS 3454, tydeliggjør forvaltning, drift, vedlikehold og utvikling, og legger NOU 2004:22 til grunn. 
Det beskriver også eier-, forvalter- og brukerrollen og behovet for verdibevarende vedlikehold.
Hensikten med revideringen av gjeldene strategi er å etablere et moderne styringsdokument som kobler eiendomsforvaltningen til kommunens overordnede styringssystem, eksisterende dokument er i stor grad preget av organisering, systemer og problemstillinger fra 2012 og gir ikke et tilstrekkelig styringsgrunnlag.
Føringer for eiendomsforvaltning i kommunes øvrige planer og styringsdokumenter 
Kommuneplanens samfunnsdel 2025–2040 er kommunens øverste styringsverktøy og legger fire satsingsområder til grunn: livsmestring og fellesskap, robust samfunnsutvikling, en grønnere fremtid og innovativ og inkluderende tjenesteutvikling. Eiendomsforvaltningen berører alle fire satsingsområdene. Gode bygg og boliger er en forutsetning for tjenestekvalitet og mestring, robuste bygg og riktig arealbruk styrker samfunnets motstandskraft, energi, ombruk og klimatilpasning bidrar til en grønnere fremtid, og datadrevet, arealeffektivitetitet og fleksibel forvaltning understøtter innovativ tjenesteutvikling.
Kommunedirektørens strategidokument for 2027–2030 peker på et betydelig vedlikeholdsetterslep i formålsbygg. Det samme strategidokumentet legger vekt på bedre styring, mer kunnskapsbasert prioritering og energi- og klimatiltak i kommunens bygg.
Boligstrategi 2024–2036 gir et særskilt viktig grensesnitt. Den slår fast at eksisterende boliger skal få høyere bokvalitet og tilpasses ulike livssituasjoner og alderdom, at klima- og energitiltak skal vektlegges, og at kommunen skal tilby helhetlige boligsosiale tjenester. Strategien peker også på behovet for riktige boformer, gode nabolag og mer effektiv ressursbruk. Eiendomsforvaltningen må derfor se kommunale boliger som en integrert del av porteføljestyringen – ikke som et isolert forvaltningsområde.
Nasjonale føringer og måltall
NOU 2004:22 «Velholdte bygninger gir mer til alle» er sentralt faglig fundament. Utredningen fremhever at kommunen bør ha politisk bestemte mål for eiendomsforvaltningen, et rasjonelt system for planlegging og styring, effektiv arealutnyttelse, verdibevarende vedlikehold, kostnadseffektiv forvaltning, målrettet utvikling, hensiktsmessig organisering, riktige langsiktige økonomiske rammer og etterlevelse av lovpålagte krav. Det sentrale poenget er at aktivitet og ressursbruk skal styres og rapporteres mot vedtatte mål – ikke bare håndteres som løpende drift.
De nasjonale føringene er de senere årene forsterket gjennom høyere forventninger til energieffektivisering, klimagassreduksjon, klimatilpasning, sirkulær ressursbruk og klima- og miljøhensyn i offentlige anskaffelser. For eiendomsområdet betyr dette at rehabilitering, ombruk, materialvalg, energi og livssykluskostnader må vurderes samlet og tidlig i beslutningsprosessene.
KOSTRA tall gir kommunen et viktig sammenligningsgrunnlag for blant annet areal, driftsutgifter, vedlikehold, renhold og energi i kommunale formålsbygg. KOSTRA skal imidlertid brukes analytisk. Et lavt kostnadsnivå er ikke i seg selv et mål dersom det skyldes utsatt vedlikehold eller lavere kvalitet. Strategien legger derfor opp til at KOSTRA-tall alltid vurderes sammen med tilstand, tjenestebehov, risiko og utvikling over tid.
Eiendomsporteføljen og nivå på midler til vedlikehold 
Porsgrunn kommune eier om lag;
- 220 000 m² formåls bygg (skoler, barnehager, sykehjem, idrettshaller, kulturbygg) og andre bygg
- 364 eide boliger og leiligheter i borettslag 
Samlet eid eiendomsportefølje utgjør om lag 250 000 m².
I tillegg leies det inn 264 boliger fra Porsgrunn boligstiftelse, for videre utleie, som kommunen også foretar løpende drift og innvendig vedlikehold av, herunder også vedlikehold ved leietaker skifte. Utvendig vedlikehold og nødvendige utskiftinger/ oppgraderinger foretas av boligstiftelsen, dette er finansiert fra leieinntektene fra Porsgrunn kommune. 
Det er en betydelig utfordring å redusere forfallet i eiendomsmassen når de økonomiske rammene til vedlikehold i mange år har vært under de faglig anbefalte rammene. KOSTRA tallene viser at Porsgrunn kommune ligger lavere enn sammenliknbare kommuner i kommunegruppe 10 når det gjelder utgifter til vedlikehold av formålsbygg, målt i kr per kvadratmeter, som tabellen under viser;

Fra 2016 da det ikke var bevilget midler til vedlikehold, og frem til i dag har bevilgningene imidlertid økt og nærmer seg nå samme nivået som kommunegruppe 10 (KG10- KOSTRA). 
Vedlegg 2 til saken viser forholdet mellom arealutviklingen i kommunens eiendomsportefølje og budsjetterte midler til vedlikehold kr/m². Ekstrabevilgning til vedlikehold i 2020 pga. Korona-situasjonen er ikke medtatt.
Status på vedlikeholdsetterslepet i Porsgrunn kommune
Porsgrunn deltok i kartleggingen «Norges tilstand 2025» utført av Multiconsult as. 
Oppsummert resultat for teknisk tilstand for Porsgrunn kommunes portefølje viser at samlet vektet teknisk tilstand (VTTG) er 1,39. Gjennomsnittet for sammenlignbare porteføljer er nærmere 1,25. Vanlige ambisjonsnivå for større eiendomsbesittere ligger ofte på rundt ca. 1,2, (Kilde: Multiconsult). Ett av målene i styringsdokumentet som nå revideres er; «Eiendommene ikke skal ha dårligere teknisk tilstand enn TG 1.».
Teknisk tilstand er et begrep som definerer en bygning eller bygningsdels tekniske status i forhold til et definert referansenivå, jfr. Norsk Standard NS 3424 «Tilstandsanalyse av byggverk». NS 3424 opererer med en gradering av tilstand fra 0 til 3, der tilstandsgrad 0 tilsvarer nybygg standard og tilstandsgrad 3 tilsvarer meget dårlig tilstand. Ved sammen-stillinger benyttes begrepet Vektet Teknisk Tilstandsgrad (VTTG).
Teknisk oppgraderingsbehov handler om hva som kreves for å forbedre den tekniske kvaliteten til et bestemt nivå. Det er viktig å skille mellom teknisk oppgraderingsbehov og det totale investeringsbehovet. Oppgraderingsbehovet omfatter ikke ombygginger, utvidelser eller nybygg. Kartleggingen viser at det i kommende 10 års periode er et teknisk oppgraderingsbehov på 1,2 milliarder kroner for å løfte Porsgrunn kommunes portefølje til tilstandsgrad 1 (TG1), omtrent 72 % av porteføljen har meget god eller tilfredsstillende tilstandsgrad, og resterende bygningsmasse har utilfredsstillende eller dårlig tilstandsgrad.
Porsgrunn kommune står i en situasjon der strammere økonomiske rammer, demografiske endringer, vedlikeholdsetterslep, klimaendringer og økende krav til energieffektivisering, sikkerhet og dokumentasjon må håndteres samtidig. Det anses derfor som lite realistisk at kommunen har økonomisk handlingsrom til å etterleve en ambisjon om at alle bygg skal ha samme høye tilstandsgrad (TG1).
I ny strategi foreslås det at vedlikehold prioriteres utfra hvilke bygg som skal beholdes over tid, hvilken funksjon og måltilstand disse skal ha, hvilke bygg som skal utvikles eller transformeres, og hvilke bygg eller arealer som bør fases ut eller avhendes.
Boligporteføljen krever samme logikk, men med et tydelig boligsosialt perspektiv. Eiendoms-forvaltningen skal bidra til at kommunen har boliger som faktisk dekker behovene til prioriterte målgrupper. Tomgang, manglende egnethet, kostbar drift og feil lokalisering må synliggjøres som porteføljerisiko på lik linje med teknisk tilstand.
Egenkartlegging/registrering av vedlikeholdsbehov av formålsbygg frem til 2060 viser et samlet behov på 573,6 mill. kroner i løpende, ikke-prisjusterte beløp, jfr. vedlegg 3. 
Dette er et planleggingsanslag. Det vurderes at egen-kartleggingen gir et realistisk bilde av vedlikeholdsbehovet, samtidig er dette et levende dokument som oppdateres løpende og som danner grunnlaget for prioritering av tiltak i kommende års planer.
Finansiering og nivå på midler avsatt til vedlikehold må vurderes i de årlige handlings- og budsjettprosessene. For å søke å redusere vedlikeholdsetterslepet er det viktig med tilstrekkelig økonomiske rammer og at disse er stabile over tid. Utsettelse kan redusere kortsiktig budsjettbelastning,men kan samtidig øke risikoen for følgeskader, driftsforstyrrelser og høyere livsløpskostnader.
Salg av bygg
Bygningsporteføljen er vurdert og gjennomgått i forbindelse med denne saken med sikte på salg som kan redusere vedlikeholdsetterslepet. 
På grunn av pågående oppfølging etter vedtatt skole- og barnehagestruktur, anbefales det salg av kun fire bebygde eiendommer. Når utredningene knyttet til skole og barnehagestruktur er er ferdige, vil det fremmes en egen sak om etterbruk av mulige ledige skole og barnehagebygg.
Vedlegg 4 til saken viser vurdering av bygningsporteføljen.
Administrasjonen anbefaler at Oklungen skole og Solli samfunnshus selges på det åpne markedet. 
Tollbugata 11 vedtatt solgt i bystyret, HP 2025 - 2028 verbalforslag 27. Salget er stilt i bero i påvente av reguleringsarbeid og tilkobling til kommunale avløp. 
I tillegg anbefales det at adm. gis fullmakt til å gå i dialog med Sandøya Montessori skole om overdragelse av Sandøya skole, på samme vilkår som Bergsbygda skole ble solgt til Bergsbygda Montessori skole i 2012, jfr. Bystyresak 34/12.
Vurdering av eiendommene:
Markavegen 515 – Solli Samfunnshus
Solli samfunnshus, gbnr 17/11, ligger ca 7 km fra Langangen skole og ca 11 km fra Bjørkedalen skole. Bygningsarealet er på ca. 60 m2 og eiendomstomt på ca. 820 m2 med eldre lite bygg med utedo.
Bygget er oppført ca 1870 og er registrert som annen SEFRAK-bygning, bygninger fra før 1900. Eiendommen er vist som LNF-område i kommuneplanens arealdel og ligger innenfor hensynssone kulturminneplan 2017 Langangen –Oklungen.
I bystyresak 26/11 ble eiendommen vedtatt ikke solgt. Status i forhold til bruk er den samme som ved sak 26/11. Solli skoles venner har for egen regning vedlikeholdt huset inn- og utvendig. Solli Skoles venner leier ut huset hovedsakelig til lag og foreninger.
Kommunen har årlig utgifter på anslagsvis kr 15 000 til strøm og forsikring.
På grunn av de relativt korte avstandene til andre samfunnslokaler anbefales bygget solgt,  alternativt at eiendommen tilbys Solli skoles venner for kr 1, med tilbakeføringsklausul ved opphør av forening eller ved salg av eiendommen.
Ved salg i markedet vil antakelig dagens bruk avvikles, brukerne kan da få tilbud om bruk av andre samfunnslokaler.
Oklungen skole – Markavegen 886
I bystyresak 26/11 ble eiendommen vedtatt ikke solgt. Status i forhold til bruk er den samme som ved sak 26/11. Eiendommen ble også i Bystyresak 35/12 vedtatt opprettholdt som samfunnshus med vederlagsfri bruksrett, der Porsgrunn kommune skal stå for alle utgifter til drift og vedlikehold.
Skolevirksomheten ble avviklet i 2006 og bygget har etter dette vært brukt aktivt av innbyggerne i Oklungen, det er et viktig samlingspunkt i bygda, hvor renhold, inventar og utstyr ivaretas av brukerne og Oklungen vel står for organisering av utleie mm.
Kommunen har siste 3 år hatt gjennomsnittlig utgift til strøm pkr 130 000, samt utgifter til nødvendig vedlikehold. Det er kartlagt vedlikeholdsbehov kommende 10 år på om lag kr 2,5 mnok.
Avstanden til Bjørkedalen skole er ca 7 km og til Langangen skole ca 11 km.
Det vurderes at den tjenesteytingen som utføres i bygget er av begrenset omfang og kan utføres annet sted, og salg anbefales. Alternativt at eiendommen tilbys Oklungen Velforening for kr 1, med tilbakeføringsklausul ved opphør av forening eller ved salg av eiendommen.
Ved salg i markedet vil antakelig dagens bruk avvikles, brukerne kan da få tilbud om bruk av andre samfunnslokaler.
Sandøya skole
Sandøya skole ble i bystyresak 34/12 vedtatt beholdt i kommunalt eie, samt at leieavtale med Sandøya montessoriforening videreføres.
I dag er bygget leid ut til Sandøya Montessori skole og Sandøya Naturbarnehage, der skolen er største leietaker.Driftsbudsjettet til kommunen viser omtrent nullspill, inntekter mot utgifter. Det er imidlertid kartlagt vedlikeholdsetterslep på om lag 8,7 mnok kommende 20 år.
Det vurderes at det ikke er behov for bygget i tjenesteytingen.
Det anbefales at eiendommen tilbys Sandøya Montessori skole til samme vilkår som ble gitt ved overdragelse av Bersbygda skole til Bergsbygda Montessori skole.
 
Kommunedirektørens vurdering
 Porsgrunn kommune står i en situasjon der strammere økonomiske rammer, demografiske endringer, vedlikeholdsetterslep, klimaendringer og økende krav til energieffektivisering, sikkerhet og dokumentasjon må håndteres samtidig. 

Kommunedirektørens strategidokument for 2027–2030 peker på et betydelig vedlikeholdsetterslep i formålsbygg og behov for tydeligere prioritering mellom drift, vedlikehold og investeringer. 
Det samme strategidokumentet legger vekt på bedre styring, mer kunnskapsbasert prioritering og energi- og klimatiltak i kommunens bygg.
Det er viktig at kommunen eier og disponerer riktig eiendom, på riktige steder i kommunen, i riktig omfang og med riktig kvalitet for å sikre gode og effektive tjenester. Porteføljen må vurderes samlet opp mot langsiktige tjenestebehov, demografi, økonomi, boligbehov og arealstrategi. Areal er en kostnadsdriver og en klimafaktor, areal som ikke gir tilstrekkelig tjenesteverdi vurderes avhendet.
Ovenstående status og kartlegging av vedlikeholdsbehovet/etterslep viser at det er behov for videre planmessig bevilgning av midler til vedlikehold. 
Vedlikeholds­budsjettet vedtas politisk for å unngå at vedlikehold blir en salderingspost i driftsregnskapet og for å skille midlene til vedlikehold fra midlene til øvrig drift.
Med det foreslåtte styringsdokumentet mener kommunedirektøren at Porsgrunn kommune har et godt styringsverktøy for den langsiktige utviklingen og styringen av eiendomsforvaltningen.
 

 
 


Vedlegg
Styringsdokument for Porsgrunn kommunes eiendomsforvaltning 2027-31
Utvikling vedlikehold og kvm fra 2010
Vedlikeholdsbehov til 2060
Eiendommer - salgsvurdering

